บลจ.ทิสโก้ เจ๋ง! บริหาร “ทริกเกอร์ เยอรมัน” เข้าเป้า 8% ใน 6 เดือน
บลจ.ทิสโก้ เจ๋ง! บริหาร "ทริกเกอร์ เยอรมัน" เข้าเป้า 8% ภายในเวลา 6 เดือน จากที่ตั้งเป้าไว้ 8 เดือน
17 ส.ค. 2559

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า บลจ. ทิสโก้ สามารถบริหาร “กองทุนเปิด ทิสโก้ เยอรมัน อิควิตี้ ทริกเกอร์ 8% #6” (TISCO German Equity Trigger 8% Fund 6: TISCOGY6) ให้ถึงเป้าหมายเลิกโครงการ 8% ได้ หลังจากใช้เวลาบริหาร 6 เดือน 22 วัน (กองทุนจดทะเบียนเมื่อ วันที่ 21 ม.ค.2559) จากระยะเวลาเป้าหมายที่กำหนดไว้ 8 เดือน
ณ วันที่ 11 ส.ค.59 กองทุนดังกล่าวมีมูลค่า NAV 10.8133 บาทต่อหน่วยจึงเข้าเงื่อนไขเลิกโครงการเมื่อวันที่ 15 ส.ค.59
ทั้งนี้ บลจ. ทิสโก้มีทริกเกอร์ฟันด์ภายใต้การจัดการทั้งหมด 114 กองทุน สามารถบริหารให้ถึงเป้าหมายแล้ว 74 กองทุน (ถึงเป้าหมายภายในกำหนดเวลาการลงทุน 62 กองทุนและถึงเป้าหมายเกินกว่ากำหนดเวลาการลงทุน 12 กองทุน) และมีทริกเกอร์ฟันด์ที่ยังไม่ถึงเป้าหมาย 22 กองทุน (อยู่ภายในกำหนดเวลาการลงทุน 2 กองทุนและเกินกว่ากำหนดเวลาการลงทุน 20 กองทุน) และมีทริกเกอร์ฟันด์ที่ไม่ถึงเป้าหมายและเลิกกองทุนแล้ว 18 กองทุน
“แม้จะมีปัจจัยด้าน Brexit เข้ามา แต่ บลจ. ทิสโก้ก็ยังสามารถบริหารทริกเกอร์ฟันด์เยอรมันกองที่ 6 ให้ถึงเป้าหมายได้ก่อนกำหนดในเวลา 6 เดือน 22 วัน ถือเป็นอีกหนึ่งบทพิสูจน์ความเชี่ยวชาญในการจับจังหวะตลาดหุ้นต่างประเทศได้อย่างแม่นยำ เรายังคงเชื่อมั่นว่า ทริกเกอร์ฟันด์เป็นหนึ่งในเครื่องมือที่ตอบโจทย์การลงทุนได้ในทุกสถานการณ์”นายสาห์รัช กล่าว